32001D0688
L 242/17
JURNALUL OFÍCIAL AL UNIUNII EUROPENE
DECIZIA COMISIEI
din 28 august 2001
de stabilire a criteriilor ecologice de acordare a etichetei ecologice comunitare pentru amelioratori de soluri și medii de cultură
[notificată cu numărul C(2001) 2597]
(Text cu relevanță pentru SEE)
(2001/688/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 1980/2000 al Parlamentului European și al Consiliului din 17 iulie 2000 privind sistemul comunitar revizuit de acordare a etichetei ecologice (1), în special articolele 3, 4 și 6,
întrucât:
(1)
Articolul 3 din Regulamentul (CE) nr. 1980/2000 prevede că eticheta ecologică poate fi acordată unui produs care posedă caracteristici ce îi permit să contribuie semnificativ la îmbunătățirea unor aspecte ecologice esențiale.
(2)
Articolul 4 din Regulamentul (CE) nr. 1980/2000 prevede stabilirea unor criterii de etichetare ecologică specifice pe categorii de produse.
(3)
Articolul 4 din Regulamentul (CE) nr. 1980/2000 prevede că revizuirea atât a criteriilor de acordare a etichetei ecologice, cât și a cerințelor de evaluare și verificare legate de aceste criterii are loc în timp util, înainte de sfârșitul perioadei de valabilitate a criteriilor stabilită pentru fiecare categorie de produse, și are drept rezultat o propunere de prelungire, retragere sau revizuire.
(4)
Prin Decizia 98/488/CE (2), Comisia a stabilit criterii ecologice pentru acordarea etichetei ecologice comunitare pentru amelioratori de soluri, care, în conformitate cu articolul 3 din decizia menționată, astfel cum a fost modificată prin Decizia 2001/157/CE (3), expiră la 30 septembrie 2002.
(5)
Este necesară revizuirea definiției categoriei de produse și a criteriilor ecologice stabilite prin Decizia Comisiei 98/488/CE, în scopul reflectării evoluției pieței.
(6)
Este necesară adoptarea unei noi decizii a Comisiei care să stabilească criteriile ecologice specifice aplicabile acestei categorii de produse, care vor fi valabile pe o perioadă de cinci ani.
(7)
Este necesar ca, pe o perioadă limitată, de cel mult 12 luni, atât noile criterii stabilite prin prezenta decizie, cât și criteriile stabilite anterior de Decizia 98/488/CE, să fie valabile concomitent, pentru ca societățile ale căror produse au primit eticheta ecologică înainte de adoptarea noii decizii să dispună de un termen suficient pentru a-și conforma produsele la noile criterii.
(8)
Măsurile prevăzute de prezenta decizie au fost dezvoltate și adoptate în cadrul procedurilor de stabilire a criteriilor de etichetare ecologică menționate la articolul 6 din Regulamentul (CE) nr. 1980/2000.
(9)
Măsurile prevăzute de prezenta decizie sunt în conformitate cu avizul comitetului instituit în temeiul articolului 17 din Regulamentul (CE) nr. 1980/2000,
ADOPTĂ PREZENTA DECIZIE:
Articolul 1
Categoria de produse „amelioratori de soluri și medii de cultură” (denumită în continuare „categoria de produse”) cuprinde:
-
amelioratori de soluri: materiale care urmează a fi adăugate solurilor in situ, în special pentru a le menține sau îmbunătăți proprietățile fizice și care le pot îmbunătăți proprietățile sau activitatea chimică și/sau biologică;
-
medii de cultură: material, altul decât solul in situ, pe care se cultivă plante.
Articolul 2
Performanțele ecologice ale categoriei de produse definite la articolul 1 sunt evaluate în conformitate cu criteriile ecologice specifice care figurează în anexă.
Articolul 3
Definiția categoriei de produse și criteriile care se raportează la aceasta sunt valabile pentru cinci ani de la data intrării în vigoare a prezentei decizii.
Perioada de valabilitate a definiției categoriei de produse și a criteriilor stabilite de Decizia 98/488/CE se modifică în sensul expirării după 12 luni de la data intrării în vigoare a prezentei decizii.
Articolul 4
În scopuri administrative, numărul de cod atribuit categoriei de produse este „003”.
Articolul 5
Prezenta decizie se adresează statelor membre.
Adoptată la Bruxelles, 28 august 2001.